Eigil Andersen (SF), 2009-05-26:
I mit første indlæg nævnte jeg, at jeg mener, at det ikke er urealistisk, hvis vi, desværre, får en arbejdsløshed på 140.000 næste år.
Det er jo meget sigende for, hvor alvorligt det her er, og hvor dårligt det går, at mens vi har debatten i gang, kommer der så oplysninger om, at Finansministeriet nu forudser, at der bliver 145.000 arbejdsløse næste år - og Finansministeriets vurderinger plejer jo faktisk at være i den forsigtige ende.
Men det siger noget om, hvor alvorligt det her er.
Så har jeg henvist til, hvad den her reform af jobcentrene i tilfælde af en arbejdsløshed på 140.000 kommer til at betyde for de enkelte kommuner, og det er der blevet sat spørgsmålstegn ved.
Jeg vil sige, at selvfølgelig er der så lagt nogle forudsætninger ind om, hvordan en ledighed på 140.000 fordeler sig i Danmark, og der har man lagt de forudsætninger ind, at det svarer til, hvad der skete i 2004, da ledigheden var størst, men her regner man altså med et arbejdsløshedstal på 140.000.
Så har ministeriet regnet det igennem, taget hensyn til beskæftigelsestilskud, til midtvejsregulering, til efterregulering, til forsikringsordning und so weiter, og så når man frem til, hvad det så betyder for en række kommuner.
Og jeg kan fortælle, at i det østjyske område, hvor jeg kommer fra, står Horsens Kommune i 2010 til at miste 7,5 mio. kr., Syddjurs mister 4 mio. kr., Norddjurs mister 2 mio. kr., Favrskov får et plus på 0,5 mio. kr., Odder får et plus på 1 mio. kr., Randers får et minus på 10 mio. kr., Silkeborg får et minus på 8,5 mio. kr., Samsø får et minus på 0,5 mio. kr., Skanderborg får et minus på 5 mio. kr., Århus får så et plus på 61 mio. kr., og endelig får Hedensted et minus på 3,8 mio. kr.
Men alle de kommuner, som får et minus i kassen på grund af den her jobcenterreform, har jo ikke nogen gavn af, at Århus Kommune pludselig får 61 mio. kr.
Det er jo ikke sådan, at Århus Kommune sender de 61 mio. kr. videre til de andre kommuner, sådan hænger systemerne ikke sammen, så derfor står det fast, at der vil være masser af kommuner, som vil få et stort minus på grund af det her.
Når man så spørger: Hvad er så regeringens og Dansk Folkepartis tal i den her sammenhæng, og hvad er det, det borgerlige flertal mener virkningen vil være over for kommunerne?
så er svaret i al sin ynkelighed, at der ikke er nogen beregninger, fordi man ikke mener, man kan forudse arbejdsløshedens fordeling.
Det kan man jo heller ikke hundrede procent, men hvis man var interesseret i at nærme sig en virkelighed om, hvordan det kunne se ud, kunne man selvfølgelig lave de beregninger, men de ville jo vise, at der netop vil være kommuner - som de tal, jeg har læst op, viser - som desværre vil få et stort minus i deres kommunekasse.
Da systemet er konstrueret sådan, at der skal være vindere og tabere, vil det altså være sådan, at der vil være byråd, som til næste år skal diskutere, om de på grund af det her minus i forbindelse med jobcentrene skal spare på de ældre, på folkeskolen, på daginstitutionerne eller på aktivering af de arbejdsløse.
Det er en fuldstændig urimelig situation at sætte kommunerne i, og jeg kan kun sige, at på den måde bliver det her en stor ulempe for kommunerne, da man ikke vil give en budgetgaranti.
Og jeg kan også kun sige, at den her reform bliver en stor, stor ulempe for arbejdsløse i Danmark, for de vil simpelt hen få en dårligere hjælp, desværre, end den, de hidtil har fået.